કફોડી પરિસ્થિતિમાં મુકાયા પછી અને હાડમારીનો સામનો કર્યા પછી સામાન્ય માણસને શું મળશે ? શું કાળું નાણું, ભ્રષ્ટાચાર અને આતંકવાદ પર બ્રેક લાગશે ખરી ? વડા પ્રધાને ખાસ કરીને કાળાં નાણાંને નાથવા માટે આ પગલું ભર્યું હોવાનું કહ્યું છે, પરંતુ આ લખાય છે ત્યાં સુધી બેંકો બહાર લાગેલી લાઈનમાં લકઝુરિયસ ગાડી લઈને આવેલો એક પણ માણસ જોવા મળ્યો નથી. એવી જ રીતે ન તો કોઈ નેતા, મોટા બિલ્ડર, વેપારીઓ કે આઈએએસ-આઈપીએસ અધિકારીઓ જોવા મળ્યા છે. મોટાભાગના લોકો મધ્યમવર્ગના છે. જેના પરથી ખ્યાલ આવે છે કે સરકારના આ નિર્ણયથી સૌથી વધુ સહન કરવાનું માત્ર આમ આદમીને આવ્યું છે. આ તમામ મુદ્દે નિષ્ણાતો શું કહે છે તે જાણીએ. પ્રથમ વાત કરીએ કાળાં નાણાંની.